**Virtuálna učebňa pre energetikov aj strechárov**

**Virtuálna realita nie je len na zábavu. Svoje o tom vedia už aj žiaci a učitelia na Strednej odbornej škole technickej na Kukučínovej 23, kde virtuálnu realitu začali využívať najmä v rámci odborov mechanik stavebno inštalačných zariadení, technik energetických zariadení budov ale aj stolári, strechári či tesári.**

„Našim cieľom je dlhodobo zatraktívňovať stavebno technické odbory ale aj tradičné remeslá. Jedným z prostriedkov je aj využívanie moderných technológií a otvorený prístup k inováciám. Virtuálnu učebňu sa nám podarilo zriadiť vďaka projektu Integrovaný regionálny operačný program (IROP) Kvalitná výučba – základ kvalitnej SOŠ technickej v Košiciach. A chceli by sme ukázať aj Južanom, že remeslo nemusí byť mestským deťom až také vzdialené“ vysvetľuje Mgr. Ivana Hostovičaková, zástupkyňa riaditeľa školy.

Bývalý riaditeľ školy PhDr. Ján Pituch: **„Pre školu je veľmi dôležité, aby reflektovala potreby trhu práce, ale aj pokrok v rámci technológií. Som veľmi rád, že sa nám podarilo projekt IROP úspešne ukončiť a posunúť vzdelávanie na Strednej odbornej škole technickej opäť vpred. Myslím si, že to v konečnom dôsledku ocenia všetci, študenti, učitelia, rodičia aj zamestnávatelia z Košíc ale aj okolia.“**

Učitelia odborných predmetov si teraz pripravujú vyučovacie hodinu v jednom z 30 000 3D modelov**.** Študentky a študenti sa potom priamo vo virtuálnom svete zoznamujú napríklad s konštrukciou a prevádzkou energetických zariadení. Prostredníctvom svojich avatarov si skúšajú, ako majú vhodne inštalovať fotovoltické panely, alebo v inom modeli konštruujú krov strechy. Všetko si preverujú v bezpečnom virtuálnom prostredí a s asistenciou učiteľov odborných predmetov. Na odbornom výcviku potom tieto zručnosti trénujú s majstrami a reálnym materiálom na stavbách.

Okrem praktických remeselných zručností bude virtuálna trieda slúžiť aj na tréning angličtiny, na ktorý ju využijú študenti všetkých odborov; **mechanik hasičskej techniky, technik vodár vodohospodár, mechanik elektrotechnik, murár, stolár, tesár, krajčírka.** Stredná odborná škola technická Kukučínova 23 v Košiciach vznikla ako vzdelávacie centrum podniku Pozemné stavby. Vo vzdelávaní sa opiera o svoju 75 ročnú skúsenosť a tradičné stavebné remeslá.

**Kontakt:**

Mgr. Ivana Smrčová, [smrcova.ivana@gmail.com](mailto:smrcova.ivana@gmail.com), +421905742943

[www.soskuke.sk](http://www.soskuke.sk)

<https://www.facebook.com/strednaodbornaskolatechnickakukucinova>

https://www.instagram.com/sostkukucinova/